SK Úradný vestník Európskej únie C 229/5

USMERNENIA PRE PRESKÚMANIE ŠTÁTNEJ POMOCI RYBNÉMU HOSPODÁRSTVU A AKVAKULTÚRE

(2004/C 229/03)

1. PRÁVNY ZÁKLAD A PÔSOBNOSŤ

1.1. Uplatňovanie pravidiel štátnej pomoci ustanovených v článkoch 87 a 89 Zmluvy o ES na výrobu produktov rybného hospodárstva a obchod s týmito produktmi je ustanovené v článku 19 ods. 1 nariadenia Rady (ES) č. 2792/1999 zo 17. decembra 1999, ktorým sa ustanovujú podrobné predpisy a opatrenia týkajúce sa štrukturálnej pomoci spoločenstva v sektore rybného hospodárstva (1) a článku 32 nariadenia Rady (ES) č. 104/2000 zo 17. decembra 1999 o spoločnej organizácii trhov s produktmi rybolovu a akvakultúry (2). Princíp nezlučiteľnosti štátnej pomoci so spoločným trhom ustanovený v článku 87 ods. 1 Zmluvy podlieha výnimkám stanoveným v článku 87 ods. 2 a ods. 3. Tieto výnimky v sektore rybného hospodárstva má Komisia v úmysle spravovať práve v rámci týchto usmernení.

1.2. Tieto usmernenia sa vzťahujú na celý sektor rybného hospodárstva a týkajú sa využívania živých vodných zdrojov a akvakultúry spolu s výrobnými prostriedkami, spracovaním a uvádzaním na trh výsledných produktov, ale s výnimkou rekreácie a športového rybárstva, ktorého výsledkom nie je predaj produktov rybného hospodárstva. Týkajú sa všetkých opatrení, ktoré predstavujú pomoc v zmysle článku 87 ods. 1 Zmluvy, vrátane každého opatrenia, ktoré má za následok finančnú výhodu v akejkoľvek podobe, financovaného priamo alebo nepriamo z rozpočtov verejných orgánov (národných, regionálnych, provinčných, krajových alebo miestnych) alebo z iných štátnych zdrojov. Za pomoc sa považujú napríklad: kapitálové prevody, pôžičky so zníženým úrokom, úrokové subvencie, určité štátne majetky vo vlastníctve podnikov, pomoc financovaná osobitnými poplatkami alebo parafiškálnymi poplatkami, pomoc udelená vo forme štátnych záruk na bankové pôžičky, zníženie alebo oslobodenie od poplatkov alebo dane, vrátane zrýchleného odpisovania a zníženia sociálnych príspevkov.

2. POVINNOSŤ OZNÁMIŤ ŠTÁTNU POMOC A OSLOBODENIE OD TEJTO POVINNOSTI

Komisia pripomína členským štátom ich povinnosť oznámiť Komisii svoj zámer poskytnúť novú pomoc v súlade s článkom 88 ods. 3 Zmluvy a článkom 2 nariadenia Rady (ES) č. 659/1999 z 22. marca 1999 ustanovujúceho podrobné pravidlá na uplatňovanie článku 93 Zmluvy o ES (3).

V zmysle podmienok určených v bodoch 2.1. a 2.2. sú však niektoré opatrenia oslobodené od oznamovacej povinnosti.

2.1. Ako je to ustanovené v článku 19 ods. 2 nariadenia (ES) č. 2792/1999, články 87, 88 a 89 Zmluvy sa nevzťahujú na povinné finančné príspevky členských štátov na opatrenia spolufinancované spoločenstvom a ustanovené v rámci plánov rozvoja uvedených v článku 3 ods. 3 tohto nariadenia a definovaných v článku 9 písm. b) nariadenia Rady (ES) č. 1260/1999 z 21. júna 1999 o všeobecných ustanoveniach a štrukturálnych fondoch (4) alebo podľa článku 5 nariadenia Rady (ES) č. 2370/2002 z 20. decembra 2002, ktorým sa zavádza mimoriadne opatrenie spoločenstva pre likvidáciu rybárskych plavidiel (5). V dôsledku toho by nemali členské štáty oznámiť tieto príspevky Komisii. Takéto príspevky nie sú predmetom týchto usmernení. Avšak podľa článku 19 ods. 3 nariadenia (ES) č. 2792/1999 opatrenia, ktoré sa týkajú verejného financovania členskými štátmi nad rámec ustanovení tohto nariadenia alebo nariadenia (ES) č. 2370/2002 o povinných finančných príspevkoch, ako je to uvedené v článku 19 ods. 2 nariadenia (ES) č. 2792/1999, musia byť oznámené Komisii ako štátna pomoc. Takéto príspevky sú predmetom týchto usmernení. Aby sa znížila administratívna záťaž, ktorú môže spôsobiť uplatňovanie článku 19 ods. 3 nariadenia (ES) č. 2792/1999 a uľahčilo vyplácanie prostriedkov zo štrukturálnych fondov spoločenstva, je v záujme členských štátov jasne rozlišovať povinné finančné príspevky, ktoré majú v úmysle poskytnúť za účelom spolufinancovania opatrení spoločenstva v rámci Finančného nástroja pre usmerňovanie rybného hospodárstva v súlade s článkom 19 ods. 2 nariadenia (ES) č. 2792/1999, a ktoré nemusia byť oznámené, od štátnej pomoci, ktorá podlieha oznamovacej povinnosti.

2.2. Členské štáty nemusia oznámiť pomoc v sektore rybného hospodárstva, ktorá spĺňa podmienky stanovené v nariadeniach o skupinovej výnimke prijatých Komisiou na základe článku 1 nariadenia Rady (ES) č. 994/1998 zo 7. mája 1998 o uplatňovaní článkov 92 a 93 Zmluvy o založení Európskeho spoločenstva na určité kategórie horizontálnej štátnej pomoci (6). Takáto pomoc zahŕňa: — pomoc, ktorá spĺňa podmienky ustanovené v nariadení Komisie (ES) č. 1595/2004 z 8. septembra 2004 o uplatňovaní článkov 87 a 88 Zmluvy o ES na štátnu pomoc malým a stredným podnikom pôsobiacim vo výrobe, spracovaní a uvádzaní na trh produktov rybného hospodárstva (7); — pomoc na odbornú prípravu, ktorá spĺňa podmienky ustanovené v nariadení Komisie (ES) č. 68/2001 z 12. januára 2001 o uplatňovaní článkov 87 a 88 Zmluvy o ES na pomoc vzdelávaniu (8); — pomoc na výskum, ktorá spĺňa podmienky ustanovené v nariadení Komisie (ES) č. 70/2001 z 12. januára 2001 o uplatňovaní článkov 87 a 88 Zmluvy ES na štátnu pomoc malým a stredným podnikom (9); — pomoc na zamestnanosť, ktorá spĺňa podmienky ustanovené v nariadení Komisie (ES) č. 2204/2002 z 12. decembra 2002 o uplatňovaní článkov 87 a 88 Zmluvy o ES o štátnej pomoci pre zamestnanosť (10); — pomoc, ktorá spĺňa podmienky každého budúceho nariadenia prijatého Komisiou podľa článku 1 nariadenia (ES) č. 994/1998, a ktoré sa vzťahuje na sektor rybného hospodárstva.

2.3. Nariadenie Komisie (ES) č. 69/2001 z 12. januára 2001 o uplatňovaní článkov 87 a 88 Zmluvy ES pri pomoci de minimis (11) sa nevzťahuje na rybné hospodárstvo.

3. PRINCÍPY

3.1. V sektore rybného hospodárstva, ako aj v iných hospodárskych sektoroch spoločenstva, je cieľom politiky spoločenstva vo vzťahu k štátnej pomoci zabrániť narušeniu hospodárskej súťaže v rámci vnútorného trhu. Štátna pomoc v sektore rybného hospodárstva je odôvodnená, len ak je v súlade s cieľmi politiky hospodárskej súťaže a cieľmi Spoločnej politiky rybného hospodárstva, ako sa stanovuje v týchto usmerneniach, a najmä v nariadení Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (12) a v nariadeniach č. 2792/1999 a č. 104/2000.

3.2. Je nutné zabezpečiť súlad a súdržnosť politík spoločenstva, pokiaľ ide o kontrolu štátnej pomoci, a pokiaľ ide o využívanie štrukturálnych fondov v rámci Spoločnej politiky rybného hospodárstva. Preto opatrenia spĺňajúce kritériá oprávnenosti na financovanie z fondov spoločenstva budú spĺňať kritériá oprávnenosti pre štátnu pomoc, len ak budú spĺňať kritériá ustanovené v nariadení (ES) č. 2792/1999. V žiadnom prípade nesmie miera finančnej účasti štátnej pomoci, vyjadrená v percentách oprávnených nákladov prevýšiť v ekvivalente subvencií celkovú mieru národných subvencií a subvencií spoločenstva stanovenú prílohou IV k tomuto nariadeniu. Komisia posúdi každú pomoc na opatrenia, na ktoré sa nevzťahujú tieto usmernenia alebo nariadenie (ES) č. 1595/2004, berúc do úvahy princípy stanovené v článkoch 87, 88 a 89 Zmluvy a Spoločnej politiky rybného hospodárstva spoločenstva.

3.3. Je nutné, aby sa žiadna pomoc neposkytla v prípadoch, keď nie je dodržané právo spoločenstva, a najmä pravidlá Spoločnej politiky rybného hospodárstva. Štátnu pomoc možno preto považovať za zlučiteľnú so spoločným trhom, len ak sa pred poskytnutím akejkoľvek pomoci príslušný členský štát zaviaže overiť, či sú financované opatrenia a ich účinky v súlade s právom spoločenstva. Počas grantového obdobia musia členské štáty overiť, či príjemcovia pomoci dodržiavajú pravidlá Spoločnej politiky rybného hospodárstva. Ak sa počas grantového obdobia zistí, že príjemca nedodržiava pravidlá Spoločnej politiky rybného hospodárstva, finančná podpora sa musí vrátiť úmerne k závažnosti porušenia pravidiel.

3.4. S cieľom zabezpečiť, že pomoc je potrebná a pôsobí podnetne na rozvoj určitých činností, žiadna pomoc na činnosti, ktoré príjemca už začal realizovať za čisto trhových podmienok, nemôže byť považovaná za zlučiteľnú so spoločným trhom. Žiadna pomoc by nemala byť poskytnutá vo vzťahu k činnostiam, ktoré už príjemca začal realizovať.

3.5. Štátna pomoc nesmie mať ochranné účinky: musí slúžiť na podporu racionalizácie a efektívnosti výroby a uvádzania na trh produktov rybného hospodárstva. Akákoľvek takáto pomoc musí priniesť trvalé zlepšenia, aby sa tento priemysel mohol rozvinúť výlučne na základe trhových ziskov.

3.6. Štátna pomoc na vývoz produktov rybného hospodárstva alebo na obchod s produktmi rybného hospodárstva v rámci spoločenstva nie je zlučiteľná so spoločným trhom.

3.7. Štátna pomoc, ktorá je poskytnutá bez uloženia akejkoľvek povinnosti slúžiacej cieľom Spoločnej politiky rybného hospodárstva na strane príjemcov, a ktorej cieľom je zlepšiť situáciu podnikov a zvýšiť ich platobnú schopnosť alebo sa vypočíta na základe vyrobeného alebo predaného množstva, cien produktov, vyrobených jednotiek alebo výrobných prostriedkov, a ktorá má za následok zníženie výrobných nákladov príjemcu alebo zvýšenie príjmov príjemcu, nie je, ako prevádzková pomoc, zlučiteľná so spoločným trhom. Komisia má v úmysle dôsledne uplatňovať toto pravidlo na každú prevádzkovú pomoc, vrátane pomoci v podobe daňových úľav alebo zníženia príspevkov do systémov sociálneho zabezpečenia alebo systémov podpory v nezamestnanosti.

3.8. V záujme transparentnosti nemôže Komisia vyhlásiť žiadnu štátnu pomoc za zlučiteľnú so spoločným trhom, ak príslušný členský štát neoznámil celkovú čiastku pomoci na opatrenia, ako aj intenzitu pomoci. V súlade s obvyklou praxou Komisie sa medzné hodnoty majú bežne vyjadrovať vo vzťahu k súboru oprávnených nákladov skôr v intenzitách pomoci, ako v maximálnych čiastkach pomoci. Avšak do úvahy sa berú všetky faktory, čo umožňuje posúdiť skutočný úžitok pre príjemcu. Pri posudzovaní schém štátnej pomoci sa berie do úvahy kumulatívny účinok pre príjemcu, týkajúci sa všetkých opatrení s prvkom subvencie poskytnutej štátnymi orgánmi podľa práva spoločenstva, národného, regionálneho alebo miestneho práva, najmä tých, ktoré sú určené na podporu regionálneho rozvoja.

3.9. Usmernenia o národnej regionálnej pomoci (13) sa na tento sektor nevzťahujú. Prvky schém regionálnej pomoci týkajúce sa sektora rybného hospodárstva sa budú posudzovať na základe týchto usmernení.

3.10. Štátna pomoc pre kategórie opatrení, na ktoré sa vzťahuje nariadenie (ES) č. 1595/2004, ale ktorá je určená na to, aby priniesla úžitok iným podnikom, ako sú malé a stredné podniky alebo ktorá presahuje medznú hodnotu ustanovenú v článku 1 ods. 3 tohto nariadenia, sa posúdi na základe týchto usmernení a kritérií ustanovených pre každú kategóriu opatrení v článkoch 4 až 13 tohto nariadenia.

4. POMOC, KTORÁ MÔŽE BYŤ VYHLÁSENÁ ZA ZLUČITEĽNÚ SO SPOLOČNÝM TRHOM

4.1. Pomoc, na ktorú sa vzťahujú určité horizontálne usmernenia

4.1.1. Štátna pomoc na ochranu životného prostredia sa bude posudzovať v súlade s Usmerneniami spoločenstva o štátnej pomoci na ochranu životného prostredia (14). Okrem požiadaviek stanovených týmito usmerneniami, štátna pomoc na ochranu životného prostredia nebude vyhlásená za zlučiteľnú so spoločným trhom, ak sa týka kapacity plavidla alebo slúži na zvýšenie efektívnosti jeho rybolovného zariadenia.

4.1.2. Štátna pomoc na záchranu alebo reštrukturalizáciu firiem, ktoré majú ťažkosti, sa bude posudzovať v súlade s Usmerneniami spoločenstva o štátnej pomoci na záchranu a reštrukturalizáciu firiem, ktoré majú ťažkosti (15). Okrem požiadaviek stanovených týmito usmerneniami, štátna pomoc na reštrukturalizáciu firiem, ktorých činnosť zahŕňa morský rybolov, môže byť poskytnutá, len ak bol Komisii predložený vhodný plán určený na zníženie kapacity flotily nad rámec toho, čo je povinné podľa práva spoločenstva.

4.2. Pomoc na trvalé stiahnutie rybárskych plavidiel prostredníctvom ich presunu do tretích krajín

Pomoc na trvalé stiahnutie rybárskych plavidiel prostredníctvom ich presunu do tretích krajín, ktoré nie je spojené s nákupom alebo stavbou nových plavidiel, je zlučiteľná so spoločným trhom za predpokladu, že spĺňa požiadavky nariadenia (ES) č. 2792/1999 pre oprávnenosť pomoci spoločenstva, najmä článku 7 ods. 3 písm. b), článku 7 ods. 5 písm. b) a c) a článku 8 tohto nariadenia a bodov 1.1. a 1.2. prílohy III k tomuto nariadeniu.

V súlade s článkom 11 ods. 3 nariadenia (ES) č. 2371/2002 nebude povolený žiaden výstup z flotily podporovanej štátnou pomocou, ak mu nebude predchádzať odobratie rybárskej licencie, ako to stanovuje nariadenie Rady (ES) č. 3690/1993 z 20. decembra 1993, ktorým sa zavádza systém spoločenstva ustanovujúci predpisy týkajúce sa minimálneho rozsahu údajov v rybárskych licenciách (16) a tam, kde je to ustanovené, rybárskych povolení, ako to stanovujú príslušné nariadenia.

4.3. Pomoc na dočasné zastavenie rybárskych činností

4.3.1. Pomoc na dočasné zastavenie rybárskych činností sa môže považovať za zlučiteľnú, ak spĺňa podmienky článku 16 nariadenia (ES) č. 2792/1999. V prípade dočasného zastavenia rybárskych činností v rámci plánu obnovy alebo plánu riadenia môže byť štátna pomoc vyhlásená za zlučiteľnú so spoločným trhom, len ak bol plán prijatý na základe článku 5 alebo článku 6 nariadenia (ES) č. 2371/2002. V prípade dočasného zastavenia rybárskych činností v rámci núdzového opatrenia môže byť štátna pomoc vyhlásená za zlučiteľnú so spoločným trhom, len ak o tomto opatrení rozhodla Komisia v súlade s článkom 7 nariadenia (ES) č. 2371/2002 alebo článkom 45 ods. 1 nariadenia Rady (ES) č. 850/1998 z 30. marca 1998 o zachovaní zdrojov rybolovu prostredníctvom technických opatrení na ochranu mláďat morských organizmov (17) alebo jeden alebo viaceré členské štáty v súlade s článkom 8 nariadenia (ES) č. 2371/2002 alebo článkom 45 ods. 2 nariadenia (ES) č. 850/1998.

4.3.2. V súlade s článkom 12 ods. 6 nariadenia (ES) č. 2792/1999, sprievodné sociálne opatrenia pre členov posádky postihnutých rybárskych plavidiel s cieľom uľahčiť dočasné zastavenie rybárskych činností v rámci plánov na ochranu vodných zdrojov možno považovať za zlučiteľné so spoločným trhom. Zastavenie činností musí schváliť členský štát podľa článkov 8, 9 alebo 10 nariadenia (ES) č. 2371/2002 alebo podľa článku 46 nariadenia (ES) č. 850/1999 alebo podľa článku 13 nariadenia Rady (ES) č. 88/98 z 18. decembra 1997, ktorým sa ustanovujú niektoré technické opatrenia pre zachovanie zdrojov rybolovu vo vodách Baltického mora, Beltov a Soundu (18) alebo podľa článku 1 ods. 3 nariadenia Rady (ES) č. 1626/94 z 27. júna 1994, ktorým sa ustanovujú určité technické opatrenia na ochranu zdrojov rybolovu v Stredozemnom mori (19). Plány o ochrane vodných zdrojov musia zahŕňať, okrem dočasného zastavenia aktivít, efektívne opatrenia určené na zníženie miery úmrtnosti rýb pri rybolove, napríklad prostredníctvom trvalého zníženia kapacity rybolovu alebo prijatia technických opatrení. Tieto plány musia byť oznámené Komisii a musia obsahovať presné a merateľné ciele a časový plán. Komisia si bez meškania vyžiada stanovisko Vedeckého, technického a hospodárskeho výboru, ako je ustanovené v článku 33 ods. 1 nariadenia (ES) č. 2371/2002, k týmto plánom. Musia sa poskytnúť dôkazy o sociálnom dopade týchto plánov a odôvodnenie mimoriadnych opatrení presahujúcich rámec bežného režimu sociálneho zabezpečenia. Členovia posádky sú len tie osoby, ktorých hlavným zamestnaním je práca na palube rybárskeho plavidla v prevádzke loviaceho na mori. Pomoc majiteľom plavidiel nebude oprávnená, s výnimkou tých majiteľov plavidiel, ktorých hlavným povolaním je práca na palube ich plavidla. Oznámenie opatrenia Komisii musí sprevádzať vedecké, a kde je to potrebné, ekonomické odôvodnenie takejto pomoci. Opatrenia nesmú presiahnuť rámec toho, čo je striktne potrebné na dosiahnutie sledovaného cieľa, a musia mať obmedzené trvanie. Kompenzácii nad rámec skutočných strát sa treba vyhnúť. Poskytnutie kompenzácie členským štátom môže trvať jeden rok a môže byť predĺžené o jeden ďalší rok.

4.3.3. Štátna pomoc určená v bodoch 4.3.1. a 4.3.2. môže kompenzovať len časť straty príjmov spojených s opatrením dočasného zastavenia.

4.3.4. Pomoc na obmedzenie rybárskych činností, ktorú zavádza členský štát s cieľom znížiť svoj výlov podľa článku 16 ods. 2 nariadenia č. 2371/2002, nie je povolená.

4.4. Pomoc na investície do flotily

4.4.1. Pomoc na obnovu rybárskych plavidiel možno považovať za zlučiteľnú so spoločným trhom za podmienky dodržania požiadaviek článkov 9 a 10 a bodu 1.3 prílohy III k nariadeniu (ES) č. 2792/1999 a za predpokladu, že čiastka štátnej pomoci neprevyšuje v ekvivalente subvencií celkovú mieru národných subvencií a subvencií spoločenstva stanovenú prílohou IV k tomuto nariadeniu. Žiadnu pomoc nemožno poskytnúť lodeniciam na stavbu rybárskych plavidiel spoločenstva. Pomoc lodeniciam na stavbu, opravu a prestavbu rybárskych plavidiel, ktoré nepatria spoločenstvu, sa riadi rámcom o štátnej pomoci lodiarstvu. (20)

4.4.2. Pomoc na modernizáciu a zariadenie rybárskych plavidiel možno považovať za zlučiteľnú so spoločným trhom za podmienky dodržania požiadaviek článkov 9 a 10 a bodu 1.4 prílohy III k nariadeniu (ES) č. 2792/1999 a za predpokladu, že čiastka štátnej pomoci neprevyšuje v ekvivalente subvencií celkovú mieru národnych subvencií a subvencií spoločenstva stanovenú prílohou IV k tomuto nariadeniu.

4.4.3. Pomoc určená v bodoch 4.4.1. a 4.4.2. môže byť poskytnutá, len ak sú splnené ustanovenia článku 13 nariadenia (ES) č. 2371/2002 a nariadenia Komisie (ES) č. 1438/2003 z 12. augusta 2003, ktoré stanovuje vykonávacie pravidlá pre politiku flotily spoločenstva, ako je definované v kapitole III nariadenia Rady (ES) 2371/2002 (21) a, kde je to potrebné, nariadenia Rady (ES) č. 639/2004 z 30. marca 2004 o riadení rybárskych flotíl v najvzdialenejších regiónoch spoločenstva (22).

4.4.4. Pomoc na nákup použitých plavidiel sa považuje za zlučiteľnú so spoločným trhom, len ak spĺňa ustanovenia článku 12 ods. 3 písm. d) a článku 12 ods. 4 písm. f) nariadenia (ES) č. 2792/1999.

4.4.5. Žiadna štátna pomoc na investície do flotily nebude považovaná za štátnu pomoc zlučiteľnú so spoločným trhom alebo nebude môcť byť poskytnutá členským štátom na opatrenia, v súvislosti s ktorými bola pozastavená finančná pomoc spoločenstva podľa článku 16 ods. 1 nariadenia (ES) č. 2371/2002.

4.5. Socio-ekonomické opatrenia

Podporu príjmov pre pracovníkov v sektoroch rybného hospodárstva a akvakultúry a pracovníkov zamestnaných v spracovaní a uvádzaní na trh produktov rybného hospodárstva a akvakultúry možno považovať za zlučiteľnú so spoločným trhom za predpokladu, že tvorí súčasť socio-ekonomických podporných opatrení kompenzujúcich straty príjmov spojené s opatreniami, ktorých cieľom je dosiahnuť úpravu kapacity prijatú na základe článku 11 ods. 1 nariadenia (ES) č. 2371/2002. Takáto pomoc bude posudzovaná z prípadu na prípad, v súlade s princípmi uvedenými v bode 3. Na prípad dočasného zastavenia rybárskej činnosti sa vzťahuje bod 4.3.

4.6. Pomoc na náhradu škôd spôsobených prírodnou katastrofou alebo mimoriadnymi udalosťami

Podľa článku 87 ods. 2 písm. b) Zmluvy je pomoc na náhradu škôd spôsobených prírodnými katastrofami alebo mimoriadnymi udalosťami považovaná za zlučiteľnú so spoločným trhom.

Aby bola takáto pomoc považovaná za zlučiteľnú so spoločným trhom, musí úroveň škôd spôsobených prírodnými katastrofami alebo mimoriadnymi udalosťami dosiahnuť medznú hodnotu 20 % priemerného obratu príslušného podniku v predchádzajúcich troch rokoch v regiónoch cieľa 1, ako je uvedené v článku 3 nariadenia (ES) č. 1260/1999, a vrátane regiónov uvedených v článku 6 ods. 1 tohto nariadenia, a 30 % v iných oblastiach.

Po preukázaní existencie prírodnej katastrofy alebo mimoriadnej udalosti je dovolená pomoc na kompenzáciu materiálnych škôd do výšky 100 %. Kompenzácia by sa mala vypočítať na úrovni individuálneho príjemcu a je nutné sa vyhnúť kompenzácii nad rámec skutočných strát. Čiastky získané v rámci schémy poistenia alebo bežné náklady, ktoré príjemcovi nevznikli, sa musia odpočítať. Škody, ktoré by mohli byť pokryté bežnou poistnou zmluvou alebo predstavujú bežné podnikateľské riziko, nespĺňajú kritériá oprávnenosti na získanie pomoci.

Akákoľvek kompenzácia musí byť poskytnutá do troch rokov od udalosti, na ktorú sa vzťahuje.

4.7. Najvzdialenejšie regióny

Ak sa ustanovenia práva spoločenstva týkajú konkrétne najvzdialenejších regiónov, ako je to v prípade ustanovení uvedených v prílohe IV k nariadeniu (ES) č. 2792/1999 o intenzitách pomoci na investície v sektore rybného hospodárstva, Komisia vyhlási pomoc sektoru rybného hospodárstva v týchto regiónoch za zlúčiteľnú so spoločným trhom, len ak je v súlade s týmito ustanoveniami. Vo vzťahu k opatreniam, ktorých sa netýkajú žiadne konkrétne ustanovenia pre najvzdialenejšie regióny, bude pomoc určená pre potreby najvzdialenejších regiónov posudzovaná z prípadu na prípad a so zreteľom na faktory charakteristické pre tieto regióny, ktoré sú identifikované v článku 299 ods. 2 Zmluvy na jednej strane a zlučiteľnosti príslušných opatrení s cieľmi Spoločnej politiky rybného hospodárstva a možného vplyvu týchto opatrení na hospodársku súťaž v týchto regiónoch a v iných častiach spoločenstva na strane druhej.

4.8. Pomoc financovaná prostredníctvom parafiškálnych poplatkov

Schémy pomoci financované osobitnými poplatkami, najmä parafiškálnymi poplatkami, uvalenými na niektoré produkty rybného hospodárstva a akvakultúry bez ohľadu na ich pôvod, možno považovať za zlučiteľné so spoločným trhom, ak schémy pomoci prinášajú úžitok domácim aj dovezeným produktom, a ak takáto pomoc spĺňa podmienky týchto usmernení.

5. PROCESNÉ ZÁLEŽITOSTI

Komisia pripomína, že sa uplatňujú ustanovenia nariadenia (ES) č. 659/1999 a jeho vykonávacie ustanovenia.

Najmä, ak Komisia prijme negatívne rozhodnutie týkajúce sa pomoci, ktorá bola poskytnutá bez predchádzajúceho oznámenia a schválenia Komisiou, členské štáty sú povinné získať pomoc od príjemcu späť, s úrokom, podľa podmienok ustanovených v článku 14 nariadenia (ES) č. 659/1999.

V záujme urýchlenia preskúmania opatrení súvisiacich s pomocou sa členským štátom odporúčajú vyplniť formuláre uvedené v časti I a III.14 prílohy I k nariadeniu Komisie (ES) č. 794/2004 z 21. apríla 2004, ktorým sa vykonáva nariadenie Rady (ES) č. 659/1999, ktorým sa ustanovujú podrobné pravidlá na uplatňovanie článku 93 Zmluvy o ES (23).

5.1. Opakované oznámenie a výročná správa

Aby Komisia mohla splniť svoju povinnosť nepretržite posudzovať všetky systémy pomoci existujúce v členských krajinách, členské štáty by mali Komisii opakovane oznámiť otvorené schémy najmenej dva mesiace pred desiatym rokom nadobudnutia ich účinnosti.

Článok 21 nariadenia (ES) č. 659/1999 ustanovuje, že členské štáty predložia Komisii výročné správy o všetkých existujúcich schémach pomoci, na ktorú nebola podmienečným rozhodnutím uvalená žiadna konkrétna oznamovacia povinnosť. Individuálna pomoc vyčlenená mimo schémy pomoci musí byť takisto zahrnutá do týchto správ. Výročná správa musí obsahovať všetky príslušné informácie, ako je uvedené vo formulári v prílohe III C nariadenia Komisie (ES) č. 794/2004.

5.2. Návrhy vhodných opatrení

Tieto usmernenia nahrádzajú staršie Usmernenia pre preskúmanie štátnej pomoci rybnému hospodárstvu a akvakultúre (24) v dôsledku vývoja Spoločnej politiky rybného hospodárstva, ku ktorému došlo najmä prostredníctvom prijatia nariadenia (ES) č. 2369/2002, ktoré zmenilo a doplnilo nariadenie (ES) č. 2792/1999 a nariadenie (ES) č. 2371/2002 a nariadenie (ES) č. 1595/2004.

Komisia zmení a doplní tieto usmernenia na základe skúseností získaných v rámci pravidelného preskúmania súpisu štátnej pomoci a vo svetle vývoja Spoločnej politiky rybného hospodárstva.

V súlade s článkom 88 ods. 1 Zmluvy a článku 18 nariadenia (ES) č. 659/1999 Komisia navrhuje, aby členské štáty zmenili svoje existujúce schémy pomoci týkajúce sa pomoci sektoru rybného hospodárstva s cieľom uviesť ich do súladu s týmito usmerneniami najneskôr do 1. januára 2005.

Členské štáty sú vyzvané, aby písomne najneskôr do 15. novembra 2004 potvrdili, že prijímajú tieto návrhy vhodných opatrení.

V prípade, ak členský štát písomne nepotvrdí prijatie návrhov do tohto dátumu, Komisia sa bude domnievať, že príslušný členský štát prijal tieto návrhy, pokiaľ písomne výslovne neoznámi svoj nesúhlas.

Ak členský štát neprijme všetky alebo časť týchto návrhov do tohto dátumu, Komisia bude postupovať v súlade s článkom 19 odsek 2 nariadenia (ES) č. 659/1999.

5.3. Dátum uplatniteľnosti

Komisia bude uplatňovať tieto usmernenia s účinnosťou od 1. novembra 2004 na každú štátnu pomoc oznámenú v tento deň alebo po tomto dni.

„Protiprávna pomoc“ v zmysle článku 1 písm. f) nariadenia (ES) č. 659/1999 sa bude posudzovať v súlade s usmerneniami platnými v čase, keď nadobudol účinnosť administratívny akt, ktorým sa pomoc ustanovila.

Odkazy na právo spoločenstva alebo usmernenia Komisie obsiahnuté v týchto usmerneniach sa musia vykladať tak, že odkazujú aj na zmeny, ktoré v týchto nástrojoch nastali po 1. novembri 2004.

(1) Ú. v. ES L 337, 30.12.1999, s. 10. Nariadenie naposledy zmenené a doplnené nariadením (ES) č. 2369/2002 (Ú. v. ES L 358, 31.12.2002, s. 49).

(2) Ú. v. ES L 17, 21.1.2000, s. 22. Nariadenie zmenené a doplnené Aktom o pristúpení z roku 2003.

(3) Ú. v. ES L 83, 27.3.1999, s. 1. Nariadenie zmenené a doplnené Aktom o pristúpení z roku 2003.

(4) Ú. v. ES L 161, 26.6.1999, s. 1. Nariadenie naposledy zmenené a doplnené Aktom o pristúpení z roku 2003.

(5) Ú. v. ES L 358, 31.12.2002, s. 57.

(6) Ú. v. ES L 142, 14.5.1998, s. 1.

(7) Ú. v. EÚ L 291, 14.9.2004, s. 20.

(8) Ú. v. ES L 10, 13.1.2001, s. 20. Nariadenie zmenené a doplnené nariadením (ES) č. 363/2004 (Ú. v. EÚ L 63, 28.2.2004, s. 20).

(9) Ú. v. ES L 10, 13.1.2001, s. 33. Nariadenie zmenené a doplnené nariadením (ES) č. 364/2004 (Ú. v. EÚ L 63, 28.2.2004, s. 22).

(10) Ú. v. ES L 337, 13.12.2002, s. 3.

(11) Ú. v. ES L 10, 13.1.2001, s. 30.

(12) Ú. v. ES L 358, 31.12.2002, s. 59.

(13) Ú. v. ES C 74, 10.3.1998, s. 9. Usmernenia zmenené a doplnené zmenami a doplnkami k Usmerneniam o národnej regionálnej pomoci (Ú. v. ES C 258, 9.9.2000, s. 5).

(14) Ú. v. ES C 37, 3.2.2001, s. 3.

(15) Ú. v. ES C 288, 9.10.1999, s. 2.

(16) Ú. v. ES L 341, 31.12.1993, s. 93.

(17) Ú. v. ES L 125, 27.4.1998, s. 1. Nariadenie naposledy zmenené a doplnené nariadením (ES) č. 602/2004 (Ú. v. EÚ L 97, 1.4.2004, s. 30).

(18) Ú. v. ES L 9, 15.1.1998, s. 1. Nariadenie naposledy zmenené a doplnené nariadením č. 812/2004 (Ú. v. EÚ L 150, 30.4.2004, s. 12).

(19) Ú. v. ES L 171, 6.7.1994, s. 1. Nariadenie naposledy zmenené a doplnené nariadením (ES) č. 813/2004 (Ú. v. EÚ L 150, 30.4.2004, s. 32).

(20) Ú. v. EÚ C 317, 30.12.2003, s. 11.

(21) Ú. v. EÚ L 204, 13.8.2003, s. 21. Nariadenie zmenené a doplnené nariadením (ES) č. 916/2004 (Ú. v. EÚ L 163, 30.4.2004, s. 81).

(22) Ú. v. EÚ L 102, 7.4.2004, s. 9.

(23) Ú. v. EÚ L 140, 30.4.2004, s. 1.

(24) Ú. v. ES C 19, 20.1.2001, s. 7.